Flora a Fauna vun Australien

D'Flora a Fauna vun Australie konnt sech laang ouni Afloss vun aneren Ökosystemer getrennt entwéckelen.

Duerch déi isoléiert Lag vum Kontinent si méi wéi 80 % vun den australesche Planzenaarten endeemesch, dorënner Honnerte vun Akazien- an Eukalyptusaarten. Méi wéi 600 verschidden Zorte vun Eukalyptusbeem (95 % vum Bambestand) markéieren d'Landschaft.

Op Grond vun der äerdgeschichtlecher Entwécklung liewen an Australie Beidelmamendéiere wéi Koalaen a Känguruen.

 Geschicht 
Nom Ewechdriffte vun Australie vum Superkontinent Gondwana virun ongeféier 100 Millioune Joer, konnt déi urzäitlech Flora a Fauna sech wéinst der Isolatioun ongestéiert entwéckelen.

Nom Ënnergang vun den Dinosaurier, hu sech an Australien d'Beidelmamendéieren duerchgesat.

 Déierewelt 
Kängurue sinn nëmmen eng vu bal 180 Beideldéierenaarten. Si hu sech dem dréchene Klima an den nierstoffaarme Biedem vum Kontinent perfekt ugepasst. Australien ass ausserdeem e Paradäis fir Insekten a Reptiller. Déi meescht sinn harmlos, mä verschidde Spannen a Schlaange sinn héich gëfteg a liewensgeféierlech.

80 % vun de Mamendéieren, 47 % vun de Vullen, 89 % vun de Reptiller an 90 % vun de Spannendéieren an Insekte sinn eenzegaarteg.

Déi eenzeg Nokomme vun den Urmamendéieren déi nach liewe sinn d'Schnieweldéieren an de Seechomessekéiseker. Hir speziell Eegenschaft ass datt si Eeër leeën an hiren Nowuess nieren.

 Liewensraum 
Australien ass vun Natur aus e salzege Kontinent. Kristaller gi vum Wand aus den Ozeanen erausgeblosen a setze sech schonn zanter Joerdausenden am Ënnergrond, virun allem am Grondwaasser of. D'Vegetatioun huet sech deenen aussergewéinleche Bedéngungen ugepasst. D'Planze suckele mat hire laange Wuerzelen d'Reewaasser op an halen de Grondwaasserspigel konstant.

An Australie gëtt et eng Rei ganz verschidde Liewensraim. Een Deel besteet aus Wüüst, Steppen a Savannen. Da gëtt et nach d'Eukalyptusbëscher, Graslandschaften a Reebëscher. All Liewensraum steet fir eng eegen Déieren- a Planzewelt.

Am Outback begéint een eng eenzegaarteg Déierewelt. Déi meescht Déiere liewe wëll oder an Nationalparken. Déi geschützt Landflächen erstrecke sech iwwer 580.000 km² (7,5 % vum australesche Festland).

 Ekologie 
Vill Déieren a Planze si vum Ausstierwe bedreet. D'Mënsche ginn ëmmer méi wäit an d'Natur eran a bauen hir Siidlungen an deenen zerbriechlechen Ekosystemer.  All Dag ginn ëmmer méi Beem ofgeholzt an dat mat tragesche Konsequenzen.  Ouni de Schutz vun de Beem leit déi dënn Äerdkuuscht. De Grondwaasserspigel verännert sech. A verschiddene Regioune klëmmt d'Salz mam Waasser aus de Gestengszonen op d'Uewerfläch a verdierft de Buedem. Déi landwirtschaftlech Bewässerungsanlage verbëtzen d'Waasser an déi scho rar Suppen a Séilandschafte verschwanne lues a lues.  Dës Schied si schonn entstane wéi déi éischt Immigranten aus Europa virun 200 Joer an Australien agewandert sinn.

 Um Spaweck 

Kategorie:Fauna vun Australien
Kategorie:Flora vun Australien